उत्तर प्रदेश में कोरोना से 21 और मरीजों की मौत, 2152 नए केस मिले
उत्तर प्रदेश में पिछले 24 घंटे में कोरोना वायरस के संक्रमण से 21 मरीजों की मौत हुई हैं, जिन्हें मिलाकर अबतक प्रदेश में इस महमारी से कुल 7,718 लोगों की जान जा चुकी है।
लखनऊ: उत्तर प्रदेश में पिछले 24 घंटे में कोरोना वायरस के संक्रमण से 21 मरीजों की मौत हुई हैं, जिन्हें मिलाकर अबतक प्रदेश में इस महमारी से कुल 7,718 लोगों की जान जा चुकी है। वहीं, इस अवधि में 2,152 और लोगों के कोरोना वायरस से संक्रमित होने की पुष्टि हुई। इसके साथ ही प्रदेश में कोविड-19 से अबतक पीड़ित हुए मरीजों की कुल संख्या 5,39,899 तक पहुंच गई है। अपर मुख्‍य सचिव (स्‍वास्‍थ्‍य) अमित मोहन प्रसाद ने शनिवार को यहां पत्रकारों को कोरोना वायरस से संक्रमण संबंधी ताजा जानकारी दी। उन्‍होंने बताया कि इस समय राज्‍य में 25,243 मरीज उपचाराधीन हैं जबकि 5,06,938 लोगों को इलाज के बाद छुट्टी दे दी गई है। उन्होंने बताया कि उपचाराधीन मरीजों में 12,293 संक्रमित गृह पृथकवास में ही रहकर इलाज करा रहे हैं जबकि 2,253 का निजी अस्पतालों में और शेष का सरकारी अस्‍पतालों में उपचार चल रहा है। प्रसाद ने कहा कि शुक्रवार को राज्य में 1.74 लाख से नमूनों की जांच की गई। उन्होंने बताया कि उत्तर प्रदेश में अब तक कुल 1.89 करोड़ से अधिक नमूनों की जांच की गई है। उन्‍होंने बताया कि कोविड-19 के प्रावधानों के दृष्टिगत उत्तर प्रदेश महामारी अधिनियम 2020 के प्रावधानों को 30 नवंबर 2020 से बढ़ाकर 31 मार्च 2021 तक कर दिया गया है और इस संबंध में एक अधिसूचना भी जारी की गई है। प्रसाद ने कहा कि जिन क्षेत्रों से अधिक मामले आ रहे हैं उनको चिह्नित करने के निर्देश दिये गये हैं।